**ТАХЬКО (ХК) КОМПАНИЙН 2017 ОНЫ ЖИЛИЙН ҮЙЛ АЖИЛЛАГААНЫ**

**ТОВЧ ТАЙЛАН**

**НЭГ. КОМПАНИЙН ТУХАЙ**

Тахько (ХК) компани Монгол улсын Засгийн газрын Өмч хувьчлалын комиссын 1992 оны 3 дугаар сарын 5-ны өдрийн 32 дугаар тогтоолоор хувьчлагдах шийдвэр гарч, Тахько хувьцаат компани (100 хувь хувийн өмчид шилжсэн) байгуулагдсан үеэс хойш өнөөдрийг хүртэл тасралтгүй үйл ажиллагаа явуулж байна.

Тус компани 1992 онд буюу хувьчлагдах үеийн эхлэлтийн балансаар 345,567.5 мянган төгрөгийн өөрийн хөрөнгөтэй, нэг бүр нь 100 төгрөгийн нэрлэсэн үнэтэй 592,830 ширхэг энгийн хувьцаатай байсан бол 2017 оны жилийн эцсийн байдлаар 14,465,587.3 мянган төгрөгийн хөрөнгөтэй, Санхүүгийн зохицуулах хороо, Монголын хөрөнгийн биржид бүртгэлтэй нэг бүр нь 168 төгрөгийн нэрлэсэн үнэтэй нийтэд зарласан чөлөөтэй арилжаалагдах 1,189,983 ширхэг энгийн хувьцаатай нээлттэй хувьцаат компани болно.

**Хоёр. 2017 оны ЖИЛИЙН үйл ажиллагааны товч тайлан**

**УДИРДЛАГА, ЗОХИОН БАЙГУУЛАЛТЫН БҮТЭЦ**

**Компанийн засаглал**

Тахько (ХК) компанийн захиргаа 2017 онд (гүйцэтгэх удирдлага, зохион байгуулалтын нэгжийн албадууд) Хувьцаа эзэмшигчдийн ээлжит хурал, Төлөөлөн удирдах зөвлөлөөс гаргасан шийдвэрийг хэрэгжүүлж, Компанийн дүрмийн хүрээнд үйл ажиллагаа явуулж, Монголын компанийн засаглалын кодекс, стандартын шаардлагыг мөрдөж ажилласан болно.

Компанийн захиргаа 2016 оны жилийн үйл ажиллагааны болон санхүүгийн тайланд аудит хийлгэсэн тухай PWC аудит компанийн дүгнэлт, Хувьцаа эзэмшигчдэд ногдол ашиг хуваарилах, Хувьцаа эзэмшигчдийн ээлжит хурал зарлан хуралдуулах, аудитын компани сонгох, найдваргүй өр авлага, хөрөнгө оруулалтын тухай зэрэг асуудлыг Төлөөлөн удирдах зөвлөлийн хурлаар хэлэлцүүлж, гарсан шийдвэрийг бүрэн хэрэгжүүлж ажилласан юм.

Компанийн захиргаа Төлөөлөн удирдах зөвлөлөөс гаргасан шийдвэрийн дагуу хувьцаа эзэмшигчдийн ээлжит хурлыг хуульд заасан хугацаа, төрийн зохицуулах байгууллагаас баталсан журамд заасан шаардлагад нийцүүлэн зарлаж, хүчин төгөлдөр саналын эрхийн 85.55 хувийн ирцтэйгээр хуралдуулж, хурлаар хэлэлцсэн Компанийн 2016 оны жилийн үйл ажиллагааны болон санхүүгийн тайлангийн талаарх Төлөөлөн удирдах зөвлөлийн дүгнэлт, Төлөөлөн удирдах зөвлөлийн гишүүдийн цалин, урамшууллын хэмжээг тогтоож, дотоод ажлын зардлын төсвийг батлах асуудлуудыг тус хуралд оролцогчдын 100 хувийн саналын эрхээр баталж шийдвэрлүүлсэн болно.

Хувьцаа эзэмшигчдийн хурлаас Төлөөлөн удирдах зөвлөлийн ердийн 6, хараат бус 3 гишүүнийг сонгосон. Сонгогдсон гишүүд өмнө нь компанийн засаглалын сургалтад хамрагдсан бөгөөд үүнээс хараат бус гишүүд нь Компанийн хуульд заасан шаардлага, шалгуурыг бүрэн хангаж байгаа болно.

Төлөөлөн удирдах зөвлөлийн шийдвэр (ТУЗ-ийн 2017.02.09-ний №01 тогтоол)-ийн дагуу компанийн 2016 оны цэвэр ашгаас 1,189,983 ширхэг энгийн хувьцаанд хуваарилсан 128,518.2 мянган төгрөгийн ногдол ашгаас хувь хүний орлогын албан татварт 12,851.8 мянган төгрөг суутган харьяалах татварын байгууллагад шилжүүлж, 115,666.3 мянган төгрөгийн ногдол ашгийг Үнэт цаасны төвлөрсөн хадгаламжийн төв компаниар зуучлуулан, бүртгэлийн өдрөөр ногдол ашиг хүртэх эрхтэй 623 хувьцаа эзэмшигчийн төвлөрсөн хадгаламж дахь дансанд 2017 оны 04 дүгээр сарын 20-ны өдөр байршуулан олгож, хууль, журам, гэрээгээр хүлээсэн үүргийн дагуу Санхүүгийн зохицуулах хороо, Монголын хөрөнгийн биржид тогтоосон хугацаанд тайлагнаж, олон нийтэд болон хувьцаа эзэмшигчдэд мэдээлсэн болно.

Үнэт цаасны зах зээлийн тухай хууль, Санхүүгийн зохицуулах хорооны 2015 оны 443 дугаар тогтоол, Монголын хөрөнгийн биржийн бүртгэлийн шинэ журам, Санхүүгийн зохицуулах хорооны 2017 оны 9/210 тоот албан даалгавар, Монголын хөрөнгийн бирж ТӨХК-ийн 2017 оны 01/52 тоот зөвлөмж, мэдээллийн хуанлийн дагуу санхүүгийн ба санхүүгийн бус тайлан, хугацаат ба тухай бүр мэдээлэх мэдээллийг хувьцаа эзэмшигч, олон нийт, зохих байгууллагуудад тогтоосон хугацаанд мэдээлж байгаа болно.

Компанийн ТУЗ-ын гишүүд, эрх бүхий ажилтнууд Санхүүгийн зохицуулах хороо, Монголын хөрөнгийн биржээс зохион байгуулсан компанийн засаглалтай холбогдолтой хурал, семинар, сургалтад оролцож, судалгаа, мэдээлэл авч компанийн өдөр тутмын үйл ажиллагаанд хэрэгжүүлэн ажиллаж байна.

Компанийн веб хуудасны мэдээ мэдээллийг тухай бүрт нь шинэчилж, төрийн зохицуулах байгууллагаас тогтоосон журмын дагуу хувьцаа эзэмшигчдийн хурлын зар, хэлэлцэх асуудал, хурлаас гарах шийдвэрийн төсөл, Хувьцаа эзэмшигчдийн болон Төлөөлөн удирдах зөвлөлийн хурлын шийдвэр, компанийн бусад мэдээллийг мэдээлж, хувьцаа эзэмшигч болон олон нийтийг мэдээллээр хангах тухай Санхүүгийн зохицуулах хороо, Монголын хөрөнгийн биржээс өгсөн үүргийг биелүүлж ажилласан билээ.

2017 онд их хэмжээний ба сонирхолын зөрчилтэй гэрээ хэлцэл хийгдээгүй, үнэт цаасны ханш, арилжааны хэмжээнд мэдэгдэхүйц нөлөөлөх нөхцөл байдал үүсээгүй болно.

Компани 2017 онд Компанийн тухай, Үнэт цаасны зах зээлийн тухай хууль, Санхүүгийн зохицуулах хороо, Монголын хөрөнгийн биржийн тогтоол, шийдвэр, журмаар тогтоосон нээлттэй хувьцаат компанийн болон үнэт цаас гаргагчийн нийтлэг үүргийг хэрэгжүүлж ажилласан билээ.

Тахько хувьцаат компани Монголын хөрөнгийн биржээс тавьж буй нөхцөл, шалгуур (компанийн зах зээлийн үнэлгээ 2017 онд 20,229,711.0 - 25,679,833.1 мянган төгрөгийн хэмжээнд, гаргасан үнэт цаасны нийтэд санал болгосон хувь нийт үнэт цаасны 15 хувиас дээш байж, компани нь засаглалын болон мэдээллийн үйл ажиллагааг хэрэгжүүлэх)-ын дагуу хоёрдугаар ангилалын нээлттэй компанийн шаардлагыг хангаж байна.

**Компанийн бүтэц, зохион байгуулалт**

Компани 2017 онд Төлөөлөн удирдах зөвлөл, Гүйцэтгэх удирдлага, Захиргааны болон Техник үйлчилгээний алба, Анкор төв гэсэн бүтэцтэй байнгын байрны 27 орон тоотой ажиллахаар төлөвлөж, 26 орон тоог (хүүхэд төрүүлсэн менежер С.Болор ажиллаагүй)-оор ажилласан.

Компанийн 2016 оны санхүүгийн тайланг “А” форматаар болон санхүүгийн тайлагналын олон улсын стандарт (IFRS)-ын дагуу гаргаж, Прайсуотерхаускуперс аудит ХХК-аар олон улсын түвшингийн аудитын баталгаажуулалт хийлгэж, Төлөөлөн удирдах зөвлөл болон 2017 оны Хувьцаа эзэмшигчдийн ээлжит хурлаар хэлэлцүүлэн батлуулсан.

2017 оны жилийн санхүүгийн тайланд аудит хийх компаниар Прайсуотерхаускуперс аудит ХХК-ийг дахин сонгох шийдвэр (Төлөөлөн удирдах зөвлөлийн 2017.06.09-ны 10 дугаар тогтоол) гаргуулж, Аудитын гэрээ байгуулж, 2018.02.08-нд жилийн санхүүгийн тайланд аудит хийсэн дүгнэлт гаргуулан авч Санхүүгийн зохицуулах хороо, Монголын хөрөнгийн биржид хүргүүлж, Төлөөлөн удирдах зөвлөлийн хурлаар хэлэлцүүлж, одоогоор Хувьцаа эзэмшигчдийн хурлаар хэлэлцүүлэхээр бэлэн болгоод байна.

Компанийн өмч хөрөнгө, ажилтныг эрсдэлээс хамгаалах зорилгоор Практикал даатгал компанитай үл хөдлөх хөрөнгө, тээврийн хэрэгсэл, тоног төхөөрөмж, жолоочийн хариуцлагын даатгалын гэрээнүүдийг шинээр байгуулж, гэрээнүүдийн дагуу 2017 оны даатгалын хураамжинд 11,631.5 мянган төгрөг төлсөн байна.

Санхүүгийн зохицуулах хорооноос тогтоосон журмын дагуу Гэрэгэ Эстимэйт ХХК-иар компанийн үл хөдлөх хөрөнгийн үнэлгээг Санхүүгийн тайлагналын олон улсын стандарт болон Үнэлгээний олон улсын стандартын дагуу үнэлүүлэх ажлыг хийлгүүлж, санхүүгийн тайлан, данс бүртгэлд тусгасан болно. Компанийн үл хөдлөх хөрөнгийн бодит үнэ цэнийг 10,609,183.6 мянган төгрөгөөр тогтоосон болно.

Компанийн үндсэн үйл ажиллагааг хэвийн явуулах зорилгоор томоохон түрээслэгч Мобиком корпораци ХХК-тай байгуулсан түрээсийн гэрээг 5 жил, Ньюком проперти ХХК, Скайтел ХХК-тэй байгуулсан түрээсийн гэрээг тус тус 3 жилийн хугацаагаар сунгаж, өмнө байгуулсан үндсэн гэрээний нөхцөл, заалтуудыг үргэлжлүүлэн мөрдөж ажиллахаар тохиролцож, нэмэлт гэрээнүүд байгуулан ажиллаж байна.

Цахилгаан эрчим хүчний тоолуур, тоолуурын тарифийн зөрүү, үйлчилгээний зардлын асуудлыг хэрхэн шийдвэрлэх болон түрээслэгч талаас түрээсийн байрны лифт, агааржуулалтын төхөөрөмж, хяналтын камеруудын эзэмшил, тэдгээрийн засвар үйлчилгээг түрээслүүлэгч талд хүлээлгэн өгөх санал тавьсан тул зардлын судалгаа хийж, хэрхэн шийдвэрлэх талаар харилцан тохиролцох болно.

**Хүний нөөц, нийгмийн хариуцлага**

Компани тайлангийн хугацаанд 27 хүний бүрэлдэхүүнтэй ажиллаж, тэдгээр ажилтнууд хууль тогтоомжид зааснаар давхардсан тоогоор 6,448 өдөр ажиллахаас 5,345 өдөр ажиллаж, 527 өдрийн ээлжийн амралтыг биеэр эдлүүлж, 5 ажилтан хөдөлмөрийн чадвар түр алдсан тул 144 өдрийн ажлаас чөлөөлөгдсөн байна.

Ажилтны санаачлагаар 2 ажилтан (Анкор төвийн менежер С.Болор, ТУЗ-ийн даргын туслах Г.Чингис), захиргааны санаачлагаар 1 ажилтанг (Цахилгаанчин Н.Хүрэлсүх) ажлаас халагдаж, шинээр 1 хүнийг (Г.Нямдоржийг цахилгаанчнаар) ажилд авч ажиллуулж байна.

Компанийн ажилтнуудад Хөдөлмөрийн гэрээгээр тохиролцсон ажлын байрны үндсэн цалин, тэдний ажлын үр дүнг харгалзан Гүйцэтгэх захирлын 2016 оны 16 тоот тушаалаар баталсан журмын дагуу улиралд нэг удаа үндсэн цалингийн 40 хүртэл хувийн урамшуулал олгож, жилийн эцэст ажилтан тус бүрт 500.0 мянган төгрөгийн шагнал олгосон болно. 2017 оны цалингийн зардал компанийн нийт зардлын 38.8 хувь болсон байна.

Ажилтнуудын ажлын цаг ашиглалт, захиргааны чөлөө олголт, Хөдөлмөрийн дотоод журмаар хүлээсэн үүргийн биелэлт болон алба, ажилтнуудын ажлын тайланг бичүүлж, зохих түвшний хамт олны хурлаар сонсож, ажилтан бүрт үнэлгээ дүгнэлт, зөвлөлгөө өгч, ажлын хариуцлага, хөдөлмөрийн сахилгыг дээшлүүлэх арга хэмжээ авч ажиллаж байна. Энэ ажлын хүрээнд давхардсан тоогоор 17 ажилтны цалингийн урамшууллыг 5-25 хувиар хасч, хөдөлмөрийн сахилгын зөрчил гаргасан менежер Э.Чулуунтогтох, жолооч Б.Болдбаатар нарыг тус тус сануулах, цахилгаанчин Н.Хүрэлсүхийн сарын цалинг 3 сарын хугацаагаар 20 хувиар, Д.Баярхүүгийн сарын цалинг 1 сарын хугацаагаар 20 хувиар бууруулах сахилгын шийтгэл ногдуулж, сахилгын зөрчил давтан гаргасан цахилгаанчин Н.Хүрэлсүхийг ажлаас халж, хөдөлмөрийн гэрээг цуцалсан болно

Ажилтнуудын мэргэжил, боловсролыг дээшлүүлэх зорилгоор менежер Э.Чулуунтогтохыг Удирдлагын академид Бизнесийн удирдлагын чиглэлээр элсүүлж, Нягтлан бодогч Б.Сольрагчааг Монгол, Японы төвийн бизнесийн үндсэн сургалтад, Ерөнхий нягтлан бодогч Г.Эрдэнэчимэг, нягтлан бодогч Б.Сольрагчаа нарыг PWC аудитын болон мэргэшсэн нягтлан бодогчийн тасралтгүй боловсролын сургалтуудад, цахилгаанчин Б.Отгонбатыг эрчим хүчний менежер бэлтгэх сургалтад, цахилгаан, сантехникийн инженер Ж.Ганхуяг, М.Баянжаргал, цахилгаанчин Д.Баярхүү, Б.Отгонбат, Ж.Батбаяр, Г.Нямдорж, засварчин Г.Пүрэвдорж, М.Болд, З.Гал-Эрдэнэ, У.Одхүү нарыг мэргэжил дээшлүүлэх болон аюулгүй ажиллагааны эрх сунгах сургалтуудад нийт 11,085.0 мянган төгрөгийн зардлаар суралцуулсан болно.

Оффисын ажилтнуудын эрхэлсэн ажлын болон эрх зүйн мэдлэгийг дээшлүүлэх, боловсруулж байгаа асуудлын чанарыг сайжруулах, хууль эрх зүйн үндэслэл, албан хэрэг хөтлөлтийн стандартыг мөрдөхөд өдөр тутмын туслалцаа, дэмжлэг үзүүлж, тэднийг хөгжүүлэхэд анхаарч ерөнхий мэдлэгийн түвшинг дээшлүүлэх зорилгоор иргэний, зөрчлийн, компанийн, нийгмийн даатгалын, хувь хүний орлогын албан татварын хууль тогтоомж, эрүүл мэнд, эмийн зохистой хэрэглээ, хөдөлгөөний аюулгүй байдлын тухай болон компанийн дотоод ажил, хөдөлмөрийн дотоод журмын хэрэгжилт зэрэг асуудлаар сар тутамд 2 удаа сонсгол, мэдээлэл хийж байна.

Ажилтнуудын эрүүл мэндийг хамгаалах зорилгоор компанийн 26 ажилтныг 5,200.0 мянган төгрөгийн зардлаар Улаанбаатар Сонгдо эмнэлэгт үзлэг, оношлогоо хийлгүүлж, эрүүл мэндийн зөвлөгөө өгүүлж, зарим ажилтнууд эмчилгээ хийлгэсэн байна.

Компанийн ажилтнуудад Хөдөлмөрийн дотоод журмын заалтыг үндэслэн эрүүл мэндийн шалтгаанаар 2 удаа мэс засал хийлгэсэн Захиргааны албаны дарга Ц.Доржготов, сантехникийн засварчин М.Болд, гэр бүлд нь хүүхэд төрж ам бүл нэмэгдсэн менежер Э.Чулуунтогтох, С.Болор, ар гэрт нь гачигдал тохиолдсон нягтлан бодогч Б.Сольрагчаа, үйлчлэгч Х.Баярмаа, жолооч Ц.Зориг, сантехникийн засварчин У.Одхүү нарт 11,688.9 мянган төгрөгийн буцалтгүй тусламж үзүүлж, нийт ажилтнуудыг компанийн зардлаар Өмнөговь, Дундговь аймгийн түүх дурсгалт газруудаар аялуулж, алжаал тайлах 3 өдрийн амралт зохион байгуулсан юм.

Оёдлын үйлдвэр, компанид ажиллаж байгаад өндөр насны тэтгэвэрт гарсан ахмад настнуудад 2,600.0 мянган төгрөгийн буцалтгүй тусламж олгож, Ахмад настны хуулийн дагуу компанийн өндөр настай 21 ахмад ажилтанд 1,050.0 мянган төгрөг, Хөдөлмөрийн баатар цол хүртсэн П.Дамдинд 1,449.9 мянган төгрөгийн хүндэтгэл үзүүлсэн.

Мөн хамтран ажилладаг Чингэлтэй дүүргийн Нийгмийн даатгалын хэлтэс, Дэлхийн зөн олон улсын байгууллага, Монголын урлагын зөвлөлд 25,000.0 мянган төгрөгийн хандив тусламж үзүүлсэн.

Компанийн нийгмийн хариуцлагыг хангах хүрээнд НҮБ, Дэлхийн зөн ОУБ, Мобиком корпораци ХХК, Улаанбаатар ротари клуб, Wash action of Mongolia ТББ, Гэр иргэдийн оролцоотой амьдрах орчны зураглалын төв, Нутгийн шийдэл сангаас зохион байгуулсан “Жорлонгоо өөрчилье” номын нээлтийн ажиллагаа, дүүргийн Татварын хэлтсээс зохион байгуулсан ТЕДИ төвийн түрээслэгч нарт зориулсан НӨАТ-ын цахим баримтын сургалт, Чингэлтэй дүүргийн Цагдаагийн хэлтсээс Нийслэлийн цагдаагийн байгууллагуудын албан хаагчдын дунд зохион байгуулсан шатрын тэмцээн, дүүргийн Онцгой байдлын хэлтсээс зохион байгуулсан иж бүрэн сургалт, Монголын урлагын зөвлөлөөс зохион байгуулсан Олон улсын кино форум, зэрэг арга хэмжээнүүдийг үнэ төлбөргүй зохион байгуулж дэмжлэг үзүүлсэн юм.

Хүрээлэн буй орчинг сайжруулах, хүчилтөрөгчийн эх үүсвэр нэмэгдүүлэх зорилгоор компанийн Гүнт дэх хашаанд 115 ширхэг гацуур мод, өмнөх жилд тарьсан модыг арчилж, ургалтыг нэмэгдүүлэх ажлыг хийсэн болно.

**ОРЛОГО НЭМЭГДҮҮЛЭХ, ХЭВИЙН ҮЙЛ АЖИЛЛАГААГ ХАНГАХ**

**Компанийн орлого нэмэгдүүлэх, бизнесийн үйл ажиллагааг өргөжүүлэх чиглэлээр**

Компанийн бизнесийн үйл ажиллагааг өргөжүүлэх зорилгоор бүх төрлийн хог хаягдал, нүүрснээс шингэн түлш болон цахилгаан гаргаж авах төслийн бэлтгэл ажлыг үргэлжлүүлэн хийж байна.

Ерөнхий төслийн хүрээнд өмнөх онд хийлгэж байсан “Хаягдал тосоор эмүльсэн түлш үйлдвэрлэх” дэд төслийн түүхий эд, зорилтот зах зээлийн судалгааны ажил (мэргэжлийн гүйцэтгэгч Эм Ай Си Жи ХХК-тай “Ажил гүйцэтгэх гэрээ” байгуулж хийлгэсэн) -ыг хүлээн авч, үлдэгдэл төлбөрийг төлж, тооцоог дуусгасан болно.

Төслийн бэлтгэл ажлын хүрээнд Хан-Уул дүүрэгт байрлах компанийн аж ахуйн зориулалттай газарт талбайн тохижилт, агуулахын барилгад засварын ажил хийж, галын аюулгүй байдлын дүгнэлт, байгаль орчны төлөв байдлын үнэлгээ, үнэлгээний тайлан (Мэргэшсэн Эко натур ХХК-тай гэрээ байгуулан) хийлгүүлж, уг тайланг Байгаль орчин, аялал жуучлалын яаманд оруулж, нарийвчилсан үнэлгээ хийлгэх зөвшөөрөл гаргуулж авсны дагуу нарийвчилсан үнэлгээ хийлгүүлж, Байгаль орчин, аялал жуулчлалын яаманд батлуулахаар хүргүүлээд байна.

Мэргэжлийн ба зөвлөх үйлчилгээний байгууллагаар “Хаягдал тос боловсруулах төсөл”-д хууль, эрх зүйн дүгнэлт гаргуулж, уул уурхайн компаниудын худалдан авах чадварын үнэлгээг хийлгүүлсэн юм.

Төслийн үйлдвэр барих зориулалтаар эзэмших эрх авсан газар (Дархан-Уул аймгийн Дархан сум)-т гэрээгээр хүлээсэн үүргийн дагуу хаягдал хогийг цэвэрлэх, овоолсон шорооны зарим хэсгийг тэгшлэх ажил гүйцэтгэж, 2017 оны газрын төлбөрийг төлсөн юм.

Төслийн ажлаар дотоодод 6 удаа, гадаадад 1 удаа томилолтоор ажиллаж, төслийн ажлын явц байдлын талаар Төлөөлөн удирдах зөвлөлийн хуралд мэдээлэл, танилцуулга хийсэн болно.

Төсөлд нийслэл, дүүрэг, орон нутгийн дэмжлэгийг авах ажлын хүрээнд эрх бүхий байгууллагын удирдлага, албан тушаалтнуудтай уулзалт хийж хамтран ажиллах санамж бичиг байгуулах, Иргэдийн хурал, Засаг даргын хурлаар хэлэлцүүлэх зэрэг бэлтгэл ажлыг үргэлжлүүлэн явуулж байна.

2016 онд БНСУ-ын Posco-гийн архитекторын компанийн хийсэн үл хөдлөх хөрөнгийн хэтийн төлөвийн зураг төслийн ажилд урьдчилж төлсөн 225,596.3 мянган төгрөгийн зардлыг дахин төлөвлөлтийн зардалд тусгаж бүртгэсэн болно.

Энэхүү ажлыг үргэлжлүүлэн энэ жилд барилгын зураг төслийн мэргэжлийн Архера ХХК-тай (2017.10.04) гэрээ байгуулж, компанийн үл хөдлөх хөрөнгийн ирээдүйн хөгжлийн архитекторын эскиз зургийг, ажлын зургийн хамт 135,043.8 мянган төгрөгийн зардлаар хийлгүүлж, эзкиз зургийг 12-р сард Нийслэлийн ерөнхий төлөвлөгөөний газрын хурлаар батлуулсан болно. Харин ажлын зураг хийх ажил үргэлжилж байгаа болно. Төслийн явцыг компанийн Төлөөлөн удирдах зөвлөлийн хуралд танилцуулсан билээ.

**Компанийн өдөр тутмын хэвийн үйл ажиллагааг хангах чиглэлээр**

MA-II барилга (ТЕДИ төв)-ын 3 дугаар давхрын цонх солих засварын ажлыг гүйцэтгэгч “Саран инж девелопмент” ХХК-тай 2017.06.14-нд 66,682.5 мянган төгрөгийн, мөн барилгын 4 дүгээр давхрын цонх солих засварын ажлыг Пи Ар Эс ХХК-тай 2017.06.14-нд 66,927.3 мянган төгрөгийн ажил гүйцэтгэх гэрээнүүдийг тус тус байгуулж, бүх цонхыг хуванцар рамтай вакум цонхоор солих их засварын ажлуудыг (НӨАТ-гүй дүн) 133,609.8 мянган төгрөгийн зардлаар хийж гүйцэтгүүлж, 3 жилийн баталгаа гаргуулсан болно.

U-I барилгын гадна фасадыг хөөсөн хавтангаар дулаалж, өнгөлөх их засварын ажлыг Азийн идэр цамхаг ХХК-тай 2017.06.15-нд 20,948.3 мянган төгрөгийн, мөн барилгын дээврийн парпет, цонхны хаялгын төмөр тавцан хийх ажлуудыг Арвинзол констракшн ХХК-тай 2017.08.20-нд 537.6 мянган төгрөгийн ажил гүйцэтгэх гэрээнүүдийг тус тус байгуулан, их засварын ажлуудыг (НӨАТ-гүй дүн) 21,485.9 мянган төгрөгийн зардлаар хийж гүйцэтгүүлж, тус тус 3 жилийн баталгаа гаргуулсан юм.

MA-I барилгын төв хаалганы гаднах шатны гишгүүр, хажуу хамар хана засварлах ажлыг 5,600.0 мянган төгрөгөөр, МА-I, МА-II, МА-III барилгуудын урсгал засварын ажлуудыг 1,874.3 мянган төгрөгөөр, MA-II барилгын агааржуулалтын системийн өөрчлөлтийн ажлыг 15,777.4 мянган төгрөгөөр, цонхны хамгаалалт хийх ажлыг 1,366.0 мянган төгрөгөөр, Анкор төвд кондейшн, хулгайн дохиолол тавих ажлуудыг 6,497.8 мянган төгрөгөөр, Гурвалжин дахь аж ахуйн хашааны талбай, харуулын байрны засварын ажлуудыг 16,196.8 мянган төгрөгөөр, барилгын урсгал засварын ажлуудыг (НӨАТ-гүй дүн) 47,312.3 мянган төгрөгийн зардлаар хийж гүйцэтгэсэн болно.

МА-I, МА-II, МА-III барилгуудын цахилгааны тоолууруудыг засч, шинэчлэх, баталгаажуулах, гэрэлтүүлгийг эрчим хүчний хэмнэлттэй гэрлээр солих зэрэг цахилгааны урсгал засварын ажлуудыг 5,379.6 мянган төгрөгөөр, компанийн 6 кВ ба 0.4 кВ хуваарилах байгууламж, ХТП 477 дэд өртөөний засвар, үйлчилгээний ажлыг 3,000.0 мянган төгрөгөөр хийлгүүлж, цахилгааны урсгал засварт (НӨАТ-гүй дүн) 8,379.6 мянган төгрөгийн зардал гаргаж, өдөр тутмын хэвийн ажиллагааг хангасан юм.

Бүх барилгуудын дулааны гаднах төв худгийн хаалт солих, ажлуудыг 8,467.2 мянган төгрөгөөр, 1 ба 2 дугаар контурын ялтсан бойлерын угаалтын ажлыг 2,550.0 мянган төгрөгөөр, U-I барилгын халаалтын хуучин шугам хэсэгчлэн солих, дулаан, усны тоолуур баталгаажуулах ажлуудыг 2,291.7 мянган төгрөгөөр, MA-II барилгын халаалтын шугам, дулааны систем угаах ажлыг 3,975.9 мянган төгрөгөөр, салбар худгуудын угаалтын ажлуудыг 3,120.0 мянган төгрөгөөр, МА-I, МА-II, МА-III барилгуудын сантехникийн урсгал засварын ажлуудыг 2,454.4 мянган төгрөгөөр тус тус гүйцэтгүүлж, сантехникийн урсгал засварыг (НӨАТ-гүй дүн) 22,860.1 мянган төгрөгийн зардлаар гүйцэтгэж, дулаан, цэвэр бохир усны хэвийн ажиллагааг хангаж ажилласан.

Цахилгаан эрчим хүчний гадаад, дотоод тооцооны нийт 50 гаруй тоолуурын заалтаар цахилгаан эрчим хүчний хэрэглээний тооцоог тогтмол хийж, цахилгаан эрчим хүчний төлбөрт 309,486.8 мянган төгрөг, цахилгааны тоолуурын зөрүү 30,805.5 мянган төгрөг, тарифийн зөрүү 11,156.2 мянган төгрөг, цахилгааны үйлчилгээний төлбөрт 15,104.2 мянган төгрөг, дулааны төлбөрт 50,410.2 мянган төгрөг, дулааны үйлчилгээний төлбөрт 793.2 мянган төгрөг, цэвэр бохир ус, байгалийн нөөцийн төлбөрт 25,350.1 мянган төгрөг, усны үйлчилгээний төлбөрт 959.9 мянган төгрөг, телефон ярианы төлбөрт 1,085.6 мянган төгрөгийг хэрэглэгчдэд хуваарилан төлүүлж барагдуулсан байна.

Үндсэн хөрөнгийн өөрчлөлт, элэгдэл хорогдлын шимтгэл, сэлбэг, аж ахуй, барилга, хангамж, шатах тослох материал, кассын тооцоонд хяналт тавьж, анхан шатны баримтын бүрдүүлэлтийг бүрэн хийлгэж, тайлан бүртгэлийг зохих журмын дагуу хөтөлж ажилласнаар ямар нэгэн зөрчил дутагдал гараагүй, бэлэн мөнгөний зарцуулалт, түүнд тавих хяналт хэвшсэн болно.

Компанийн санхүүгийн тайлан тэнцэл, аж ахуйн нэгжийн орлогын, хувь хүний орлогын, үл хөдлөх эд хөрөнгийн, авто тээвэр өөрөө явах хэрэгслийн, нэмэгдсэн өртгийн албан татвар болон нийгмийн даатгалын шимтгэлийн тайлан тооцоог тогтоосон хугацаанд нь гаргаж, хуульд заасан хугацаанд харилцдаг санхүү, татвар, нийгмийн даатгалын байгууллагад тушааж, тайлангийн хугацаанд улсын төсөвт 102,987.9 мянган төгрөгийн аж ахуйн нэгжийн орлогын албан татвар, 147,129.8 мянган төгрөг (үүнээс 96,461.5 мянган төгрөг нь компаниас, 50,668.3 мянган төгрөг нь даатгуулагчаас)-ийн нийгмийн даатгалын шимтгэл, 99,308.2 мянган төгрөг (ажиллагсдаас суутгасан 82,475.9 мянган төгрөг, ажил үүрэг гүйцэтгэгчээс суутгасан 3,980.5 мянган төгрөг, ногдол ашгаас суутгасан 12,851.8 мянган төгрөг)-ийн хувь хүний орлогын албан татвар, 21,000.6 мянган төгрөгийн үл хөдлөх хөрөнгө болон газрын, авто тээврийн болон өөрөө явагч тээврийн хэрэгслийн албан татвар, 288,835.8 мянган төгрөгийн нэмэгдсэн өртгийн албан татваруудыг тус тус төлж, улсын төсөвт төлөх төлбөрийн 99 хувийг тайлангийн хугацаанд барагдуулсан байна.

Анкор төв үйл ажиллагааны чиглэлийн дагуу (сургалт, семинар 20, хурал уулзалт 12, урлаг соёлын арга хэмжээ 5, баяр ёслолын арга хэмжээ 16, шагнал гардуулах ёслол 3 , үзэсгэлэн худалдаа 3 зэрэг) нийт 59 удаагийн, 707 цагийн арга хэмжээ зохион байгуулж, 44,509.1 мянган төгрөгийн орлоготой ажилласан юм.

Компани 2017 онд 3,493,607.1 мянган төгрөгийн орлоготой, 2,607,721.4 мянган төгрөгийн зарлагатай, 790,062.2 мянган төгрөгийн татварын дараах цэвэр ашигтай ажиллаж, 2016 оны жилийн гүйцэтгэлтэй харьцуулахад компанийн орлого 159,401.2 мянган төгрөг буюу 4.8 хувиар нэмэгдэж, зардал 148,081.7 мянган төгрөг буюу 5.4 хувиар буурч, цэвэр ашиг 282,312.6 мянган төгрөг буюу 48.1 хувиар нэмэгдсэн байна.

**Ажлын байр, ажиллах нөхцөлийг хангах чиглэлээр**

Компанийн хэрэгцээнд суудлын Ланд крузер 200, ачааны портер автомашин, Анкор төв болон албан хэрэгцээнд компьютер, тоног төхөөрөмж, хангамжийн материал зэргийг (НӨАТ-гүй дүн) 282,703.3 мянган төгрөгөөр худалдан авч бэлтгэсэн байна.

Гурвалжингийн аж ахуйн газарт үйлдвэрлэлийн зориулалтын 6/0.4 кВ-ын 63 кВА чадал бүхий бүрдмэл дэд өртөө байгуулах ажлыг Дархан парагон ХХК, Тулга төхөөрөмж ХХК-иудтай ажил гүйцэтгэх гэрээ байгуулан хийлгэж, улсын комиссын актаар ашиглалтанд хүлээн авч, УБЦТС компанитай цахилгаан эрчим хүчээр хангах гэрээ байгуулж, хэвийн ажиллагаанд оруулан ашиглаж байна. Энэхүү ажилд 46,786.2 мянган төгрөг зарцуулсан болно.

Оффисын сервер, компьютерын сүлжээ, принтер, бусад төхөөрөмжийн засвар үйлчилгээг өдөр тутам хийж, засварчдын өрөөний серверт шинээр рак суурилуулах, оффисын нэвтрэх системийн төхөөрөмжийг солих, хурлын өрөөнд роутер тавих зэрэг сүлжээний төхөөрөмжийн үйлчилгээний ажлыг хийж гүйцэтгүүлсэн юм. Мөн оффисын барилга, засварчдын өрөөний хуучин камеруудыг сольж, шинэ IP камер, NVR суурилуулж, камерийн төхөөрөмжийг шинэчилэн бүх камерыг ижил системтэй болгон түүний найдвартай ажиллагааг ханган ажилласан юм. Эдгээр ажлуудад (НӨАТ-гүй дүн) 12,851.6 мянган төгрөгийн зардал гаргасан болно.

Онцгой байдлын байгууллага, галын аюулаас урьдчилан сэргийлэх талаар тавьсан шаардлагын дагуу MA-I, MA-III барилга, автомашины гараашид галын тоноглол суурилуулах, аваарын гэрэлтүүлгүүдийг шинэчилэх, галын хор цэнэглүүлэх, урьдчилан сэргийлэх ажил зохион байгуулах, гурвалжингийн агуулахын байрны галын дүгнэлт гаргуулах зэрэг ажлыг (НӨАТ-гүй дүн) 1,427.9 мянган төгрөгийн зардлаар хийж гүйцэтгэсэн болно.

Хөдөлмөрийн аюулгүй байдлыг хангах, хамгаалах хэрэгсэл баталгаажуулах, ариун цэвэр, ариутгалын материал, ажлын багаж, хамгаалах хэрэгсэл бэлтгэж, Хөдөлмөрийн хуулийн дагуу сантехникийн засварчдыг нормын сүүгээр хангасан бөгөөд (НӨАТ-гүй дүн) 7,755.1 мянган төгрөг зарцуулсан болно.

ЗАХИРГААНЫ АЛБАНЫ ДАРГА Ц.ДОРЖГОТОВ

ГҮЙЦЭТГЭХ ЗАХИРАЛ Л.ЭНХНАСАН